Magasin i Aarhus ved juletid 2008
Magasin du Nords vogner rykker ut om morgenen omkring 1900
**A/S Th. Wessel & Vett, Magasin du Nord**, i daglig tale simpelthen **Magasin** (uttales *magaseng*), er en kjede av varemagasiner med forretninger på Kongens Nytorv og Field's i København, i Lyngby, Rødovre, Odense og Aarhus. Selskapet beskjeftiger ca. 1 000 fulltidsansatte (2009) og hadde i regnskapsåret 2011/12 en omsetning på 2,2 milliarder kroner. Selskapet er eiet av den britiske varemagasinkjeden Debenhams.

Historie
--------

Theodor Wessel
Emil Vett
Magasins røtter går tilbake til 1868, da Theodor Wessel og Emil Vett åpnet en manufakturforretning i Aarhus under navnet Emil Vett & Co. Forretningen ble raskt en suksess og flyttet i 1871 til Immervad, hvor den stadig holder til.

I 1870 åpnet selskapet forretning i København i leide lokaler på det daværende Hotel du Nord, som var et av datidens fineste hoteller, og hvor blant andre H.C. Andersen hadde bodd i årene 1838–47. I de følgende år leide selskapet mere og mere av hotellet, og i 1879 tok selskapets avdelinger i hele landet det felles navnet Magasin du Nord, avledet av navnet på det københavnske hotellet. Ute på Ydre Nørrebro grunnla de to driftige herrer i 1876 et veveri, Vett, Wessel & Fiala, som i 1887 ble viderført som dampveveri og møbelstoffabrikk i nye bygninger i Landskronagade på Ydre Østerbro. Fabrikken var tegnet av Johan Schrøder og Georg Wittrock og er siden revet.

I 1889 hadde Magasin overtatt hele hotellet. I 1893–94 ble det gamle hotellet og Hambros gård revet, og den nåværende bygningen ble oppført i fransk nyrenessansestil ved arkitektene Henri Glæsel og Albert Jensen. Murermester var Olaus Mynster. På Magasins grunn lå det et borgtårn kalt «Kringlen» før biskop Absalon reiste sin borg.

Selskapet åpnet filialer landet over. I 1892 var der 50 filialer, og i 1906 var tallet vokst til 98. Dessuten åpnet i 1911 varehuset Th. Wessel & Vett i Malmö. I 1950-årene skiftet selskapet dog strategi og satset fremover på få store forretninger fremfor mange små. I dag er der således kun fem avdelinger igjen.

Selskapet ble børsnotert i 1952.

I 1991 kjøpte Magasin konkurrenten Illum på Strøget i København, og i 2003 ble 80 prosent av dette solgt til investeringsselskabet Merrill Lynch.

Frem til midten av 1990-årene var selskapet kontrollert av Emil Vetts etterkommere via Magasin du Nords Fond, og helt frem til 2004 var Vetts oldebarn, baron Ebbe Wedell-Wedellsborg og dennes sønn, baron Ditlev Wedell-Wedellsborg, representert i selskapets styre.

Etter en årrekke med underskudd var Magasin i økonomiske vanskeligheter. Den største aksjonæren, Jyske Bank, ønsket ikke å bidra økonomisk, og familiefondet hadde ingen penger. De to storaksjonærene laget i 1999 en handlingsplan som skulle skaffe kontrollen over selskapet tilbake til familien og finne en kjøper til bankens eierandel. For å redusere sin gjeld begynte selskapet i 2001 å skille seg av med en rekke investeringseiendommer, og i 2004 ble de eiendommene hvor avdelingene på Kongens Nytorv og i Lyngby hadde lokaler, solgt til henholdsvis Jyske Bank og HSH Nordbank for knapt 1,5 milliarder kroner, og i stedet ble det inngått leasingavtaler med tilbakekjøpsrett (en såkalt «*sale and lease back*»-avtale). Også avdelingen i Aalborg, som lenge hadde blitt drevet med underskudd, ble stengt i 2004.

Familien klarte ikke å gjenvinne kontrollen, men i november 2004 ble selskapet solgt til et islandsk kjøperkonsortium, M-Holding, med selskapet Baugur Group i spissen. I den forbindelse kjøpte Magasin eiendommen på Kongens Nytorv tilbake, og Magasin du Nords Fond ble som del av handelen medeier i denne. I den forbindelse beskyldte en rekke småaksjonærer, hvis aksjer ble tvangsinnløst, fondet for å ha solgt aksjene til for lav en pris mot til gjengjeld å bli deleier i eiendommen. I 2006 ble eiendommene i Lyngby, Odense og Aarhus samt Illum-eiendommen kjøpt av eiendomsselskapet Atlas Ejendomme (senere fusjonert under navnet Landic Property) for tre milliarder kroner.

I september 2007 ble det offentliggjort at Magasin lukker Mad & Vin i Aarhus og Odense i april 2008, og at supermarkedene erstattes av Irma-butikker. Supermarkedene i Lyngby og på Kongens Nytorv videreføres. På slutten av 2009 lanserte Magasin du Nord en nettbutikk.

I februar 2009 gikk Baugur Group til betalingsstopp, og M-Holding ble overtatt av investeringsbanken Straumur. Senere samme år inngikk banken et joint venture med den pakistanske storinvestoren Alshair Fiyaz under navnet Solstra Holding, som kjøpte eiendommene tilbake fra Landic Property. I november 2009 ble Magasin kjøpt av den britiske varemagasinkjeden Debenhams for 101 millioner kroner, mens Solstra beholdt eierskapet av Illum samt de eiendommene som huser varemagasinene. I mai 2010 ble Fiyaz eneeier av Solstra, som i desember 2010 i årets største danske eiendomshandel solgte Magasin-eiendommene i Lyngby, Odense og Aarhus til ATP og PensionDanmark for anslagsvis 1,5 milliarder kroner. Eiendommen på Kongens Nytorv eies fortsatt av Solstra.

I 2012 begynte Magasin å forhandle med Aalborg kommune om å få lov til å bygge et nytt toetasjers varemagasin på Budolfi Plads i sentrum av Aalborg med tilhørende parkeringskjeller med plass til 500 biler.

Referanser
----------

1. ↑  «Fakta om Magasin». *Magasin*. Arkivert fra originalen 17. oktober 2012. Besøkt 21. oktober 2012.
2. ↑  Peder Bundgaard: *København – du har alt* (s.11), forlaget Borgen, København 1996, ISBN 87-21-00499-4
3. ↑  Sonny Wichmann (3. april 2004). «Magasin sælger kronjuvelen». Berlingske Tidende. Besøkt 2. september 2012.
4. ↑  Ulrik Lehrskov-Schmidt (18. oktober 2007). «Keops og Atlas Ejendomme skifter navn til Landic Property». Byens Ejendom. Besøkt 2. september 2012. [*død lenke*]
5. ↑  Peter B. Rasmussen (16. juni 2006). «Magasin-ejendomme sælges for 3 milliarder». Børsen. Besøkt 2. september 2012.
6. ↑  «Magasin åbner varehus på nettet». Kristeligt Dagblad. 16. oktober 2009. Arkivert fra originalen 20. februar 2021. Besøkt 2. september 2012.
7. ↑  Simon Nyborg og Thomas Breinstrup (13. august 2009). «Magasin og Illum solgt». Berlingske Business. Besøkt 2. september 2012.
8. ↑  Jesper Kongskov (9. januar 2012). «De islandske og pakistanske forbindelser». Børsen. Besøkt 2. september 2012.
9. ↑  Morten Johnsen og Claus Iversen (12. november 2009). «Magasin Du Nord solgt til Debenhams». Berlingske Business. Besøkt 2. september 2012.
10. ↑  Dorthe Bach og Heidi Birgitte Nielsen (30. desember 2010). «Pengetanke bag årets største ejendomshandel». Børsen. Besøkt 2. september 2012.

Litteratur
----------

* Paul Hammerich & Tina Jørstian, *Magasin på tværs i 125 år*, Gyldendal, 1993. ISBN 87-00-13426-0.

Eksterne lenker
---------------

* Offisielt nettsted Rediger på Wikidata

* (en) Magasin du Nord – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF
 |